ЖАҢА ҚАЗАҚСТАН: ЖАҚСЫ МҰҒАЛІМ

«Қазақстан жаңа әлемде өзінің лайықты орнын алуға тиіс. Қазіргі міндет – халқымыздың жаңа болмысын қалыптастыру, тұтас ұлт сапасын арттыру» - деп президентіміз Қасым-Жомарт Тоқаев өзінің Қазақстан халқына жолдауында айтып өткендей, елімізде қоғамдық құндылықтарды қайта жаңғыртумен қатар, білімнің биік белестерін бағындыруда көп еңбекті талап ететіні анық. Ұлт ұстазы Ахмет Байтұрсынұлы: "Білімді болуға оқу керек. Бай болуға кәсіп керек. Күшті болуға бірлік керек. Осы керектердің жолында жұмыс істеу керек" – деген сөзінде үлкен мән бар. Барлық керектердің басында білім тұрғанын байқаймыз. Білімді халық – көзі ашық, көкірегі ояу халық. Бекем де, сапалы білім алған азаматтар әсте бай болуға да, кемеңгер болуға да, жомарт болуға да саналы болып келеді. Барлық түйіннің шешімін ойранмен емес, ойлаумен шешуге болатынын ұғынады. «Дей тұрғанмен, болашақта көш бастайтын мемлекеттердің бәсекеге түсу қабілеті дәл осындай дағдарыстар мен іргелі өзгерістер кезінде шыңдалады» - деген президентіміздің сөзін алға тартқым келеді.

Әлем елдерімен қатар, Қазақстан халқы да бүгінгі таңда ғылым мен техника қарқынды да­мып жатқан, өнер мен білімнің әртүрлі саласын­да тың жаңалықтар өте қарқынды екпінмен ашылып жатқан қоғамда өмір сүріп жатырмыз. Олай болса, сәт сайын жаңарып жатқан қо­ғам­да заманына сай ұрпақ тәр­бие­леп, білімді де білікті етіп шығару үшін жаңашыл әдіспен, сапалы білім беру өте жауапкершілікті іс екендігі бар­лығымызға аян. «Тәлім-тәрбие мен оқыту ісі­­нің нәтижесі іс-әрекеттерден гөрі мұ­­ғалімдерге көбірек тәуелді» - деген  Ы.­Ал­­тын­­сариннің аса көрегендікпен айтқан пі­­кі­рі­ қазіргі уақытта да маңызды болып оты­рғанына талас жоқ.

«Мектеп бағдарламасы аясында жас ерекшелігіне сәйкес нақты ақпарат қамтылған. Жалпы, осы тақырып туралы сөйлескенде, біз тек мектеп туралы ғана айтпауымыз керек, өйткені әрбір ата-ана өз балаларын тәрбиелеп, өсіруі тиіс. Бұл өте нәзік мәселе. Бұл ата-ананың өз баласымен қарым-қатынас орнату мәселесі», — деді А. Аймағамбетов. Жақсы мұғалімнің шеберлігі мен өз кәсібінің нағыз маманы екенін де осы орайда байқауға болады. Жақсы мұғалім балалармен ғана жұмыс істеп, балаларды ғана оқытып жатырмын демей, тұтас қоғамды тәрбиелеп жатқанын, болашақты қалыптастырып жатқанын әлбетте біледі. Жұмысын тек балалармен шектемей, олардың ата-анасымен де жұмыс жүргізе білетін ұстаз, Отанның ұйытқысы. Ал, Отан – отбасынан басталады емес пе?! «Мен ылғи алғашқы ұстазымды еске аламын. Аты-жөні – Людмила Валентиновна. Оның маған деген ілтипаты ерекше болып сезілетін. Әлі есімде, ол парталардың арасымен өткенде балаларды бастан сипап жүретін. Сонда ішің жылып, кластың іші жанға жайлы болып кетуші еді. Артынан сыныптастарымның бәрі өздерін ерекше бала деп сезінгенін білдім. Мұғалімнің таланты осы деп ойлаймын. Ол әрбір балаға өзін ерекше сезінуге жағдай жасауы тиіс", - дейді білім министрі Асхат Аймағамбетов. Байқағанымыздай, жақсы мұғалім ұғымына тек жаңашыл әдіс-тәсілдермен сапалы білім беру ғана емес, адамгершілік қасиеттерді қатар алып жүру де кіреді. Әр баланы оның ата-анасын да барлық болмысымен қабылдап, оларға жеке тұлға ретінде құрметпен қарап және мұғалімдік міндетін мойнына алған соң оның жауапкершілігін терең ұғыну, осыған орай жұмыс жүргізуі шарт. Қайсыбір болмасын азамат өмірінде үлкен тәрбие мен таусылмас білім бастауын санасына ұялатқан ұстазын мәңгілік ұмытпай есте сақтайды. Әрине, шебер, талантты, жаңа формацияға құныққан ұстаз болудың бастамасы, алғы шарты кемел мұғалімдердің жұмыс істеу барысындағы озат тәжірибеден, педагогикалық еңбектің технологиясын терең зерттеп, үнемі үйренуден, үнемі жаңарудан басталады. Осындай ізденімпаз, жаңашыл ұстазбен ғана білім алушы оқушылардың тұлғалық болмысы қалыптасып, егеменді еліміздің ертеңгі күнінне лайықты азаматтары болатын жас ұрпақты тәрбиелейтін ұстаздардың көбейетініне нық сенімдіміз. «Барлық мүмкіндік балалардың бойында» деген ұлы ойшыл А. Толстойдың даналық сөзі бар. Демек, жаңа тұлғаны даладан іздеудің қажеті жоқ. Тек бала жанына үңіле білу, баланың жақсы қасиетін дамытып, бойындағы білімге деген құштарлығын бекіту керек. «Ұстаздың биігі ойлана қарасаң биіктей береді, үңіле қарасаң, тереңдей береді, қол созсаң қарсы алдыңда, айналсаң артыңда тұрғандай — деп Сократ айтқандай тәуелсіз еліміздің алдыңғы қатарлы отыз мемлекеттің қатарына қосылуына саты-сатысымен табанды жылжып отыру қажет. Жақсы мұғалім өзі ғана дамып, өзі ғана жаңартып отырмайды. Ол өзін қоршаған ортаны, яғни өзін қоршаған балалар мен олардың ата-анасын да өзімен бірге дамытып, жарығын шашып отырады.

«Жаңарған ұлт қана жаңғырған елдің жетістігін жаһан жұртына таныта алады. Мен халқымыздың әлем үлгі тұтарлық жақсы қасиеттерінің көбірек болғанын қалаймын. Біздің елімізде "Жауапты мемлекет – жауапты қоғам – жауапты адам" жүйесі берік орнығуы керек» - деген еліміздің президенті Қасым-Жомарт Тоқаевтың сөзімен қорытындылағым келіп тұр. Әрбір азамат жеке тұлға. Жаңа Қазақстанда, жарқын Қазақстанда әркімнің орны бар. Өскелең жас ұрпаққа бағыт беруде мейлінше сапаға көңіл бөлінген дұрыс. Өйткені қазіргі жас буын - еліміздің келер күнгі келбеті.

№69 ЖОББМ

 Тайтелиева Айгерім Уалиханқызы

 химия пәнінің мұғалімі